17.12.2019

**COMUNICAT DE PRESĂ**

**referitor la Hotărârea Guvernului nr.935/2019**

**pentru stabilirea salariului de bază minim brut pe ţară garantat în plată**

Vă informăm că în Monitorul Oficial al României, Partea I, 1010 din 16 decembrie 2019 a fost publicată Hotărârea Guvernului nr. 935 din 13 decembrie 2019 pentru stabilirea salariului de bază minim brut pe ţară garantat în plată.

Începând cu data de 1 ianuarie 2020, salariul de bază minim brut pe ţară garantat în plată, prevăzut la art. 164 alin. (1) din Legea nr. 53/2003 - Codul muncii, republicată, cu modificările şi completările ulterioare, se stabileşte în bani, fără a include sporuri şi alte adaosuri, la suma de 2.230 lei lunar, pentru un program normal de lucru în medie de 167,333 ore pe lună, reprezentând 13,327 lei/oră.

Începând cu aceeaşi dată pentru personalul încadrat pe funcţii pentru care se prevede nivelul de studii superioare, cu vechime în muncă de cel puţin un an în domeniul studiilor superioare, salariul de bază minim brut pe ţară garantat în plată, fără a include sporuri şi alte adaosuri, se stabileşte la suma de 2.350 lei lunar, pentru un program normal de lucru de 167,333 ore în medie pe lună, reprezentând 14,044 lei/oră.

La aceeaşi dată toate drepturile şi obligaţiile stabilite potrivit legii se determină prin raportare la nivelul de 2.230 lei al salariului de bază minim brut pe ţară garantat în plată.

În conformitate cu prevederile art. 164 alin. (2) din Legea nr. 53/2003 - Codul muncii, republicată, cu modificările şi completările ulterioare angajatorul nu poate negocia şi stabili salarii de bază prin contractul individual de muncă sub salariul de bază minim brut orar pe ţară.

Nerespectarea dispoziţiilor privind garantarea în plată a salariului minim brut pe ţară, constituie contravenţie şi se sancţionează cu amendă de la 300 lei la 2.000 lei, conform prevederile art. 260 (1) lit. a din Legea nr. 53/2003 - Codul muncii, republicată, cu modificările şi completările ulterioare.

p. Inspector şef

Viorel DUMITRU

Inspector Şef Adjunct SSM

Carmen Păunica Corodeanu

Compartiment Comunicare şi Relaţii şi Publicul